KAD BIROKRATIZAM JEDE SVOJU DJECU

Jedan od aktuelnijih problema koji je posljednjih nekoliko nedjelja mučio i muči građane/ke Bosne i Hercegovine je problem egzistencije, i to ne samo u smislu odsustva materijalno-kulturnih dobara ili Frommovske bačenosti u neodređenost i nesigurnost gdje izvjesnošću smatra samo prošlost i smrt i slično. Naime, ukoliko ste došli na svijet na teritoriji BiH nakon 12. 2, vi za tu istu Bosnu i Hercegovinu formalno ne postojite, čime su na najdirektniji mogući način uskraćena sva vaša prava. Nadležni organi su obećali da će iznaći rješenje koje će svima odgovarati, ali to obećanje nisu održali do danas. Razlaz mišljenja kod bosanskohercegovačkih političara te pravni haos koji su svojim neradom i neusklađivanjem Zakona sa Ustavom proizveli će biti plaćen nevinim životom, koji za njih uistinu nije ni postojao budući da niko od dotičnih nije udostojio niti izjaviti sućut porodici umrle djevojčice.

Ovaj egzistecionalni apsurd i degradacija rezultirali su ekspresivnim izlaskom na ulice frustriranih građana i građanki prvo Sarajeva, a potom i drugih gradova. Inicijatorka je zapravo bila druga bolesna djevojčica, Belmina Ibrišević. Upravo zahvaljujući protestima Belmina je dobila svoj matični broj i otišla u Njemačku na srećom, uspješnu transplataciju koštane srži. Također zahvaljujući afektivnom blokiranju zgrade Vijeća ministara donesena je privremena odluka o izdavanju JMBG koja će važiti za sve bebe koje se rode do 6. 12. 2013, što implicira da najplaćeniji i najapatičniji političari u regionu nemaju ni gram od onoga što se naziva odgovornošću.

Međutim, sami protesti su nastojeći da ukažu na fenomen - istovremeno postali fenomenom. Pokušavajući da skrenu pažnju na obesmišljavanje ljudskog života u političko-birokratske svrhe, doživjeli su trenutak kada su i sami instrumentalizovani u te iste svrhe. Prvi taj trenutak se desio u Republici Srpskoj, kao „kontraentitetu“. Po automatizmu političari su antipropagandno proteste ocijenili kao napad na RS iako je ostalo nejasno na koji način je to moguće kada sama birokratija „dejtonskim“ Ustavom BiH garantuje njen identitet. Sublimacija bi se s naporom mogla ilustrovati u tome kada predsjednik RS Milorad Dodik komentarišući proteste kaže da je Sarajevo za njega inostranstvo, iako u Ustavu stoji da je Sarajevo glavni grad BiH i iako građani/ke RS-a imaju državljanstvo i pasoš BiH... Idući dalje u represivnom kontekstu i sa manjkom smisla za hermeneutiku, MUP RS-a pušta u medije (dez)informaciju kako nadzire internet svih svojih građana/ki za koje sumnja da podržavaju proteste u vezi JMBG-a. Bila to istina ili ne, cilj je kristalno jasan. Taj cilj je dakako i ostvaren i to bez mnogo truda, jer većini stanovništva očigledno još uvijek nije jasna doktrina nevidljive ruke koja nalaže koncentraciju na privatni interes dok ona brlja po javnom. Sa druge strane, na posljednjim masovnim protestima u Sarajevu održanim 1.7, usprkos prisustvu i ćiriličnih transparenata došlo je do organizacionih propusta, pa su se tako tamo našli ondašnji „džedaji“ entiteta odnosno tzv. antidejtonovci koji su svojim prisustvom u konačnosti dali legitimitet skeptičarima, kao i pričama političara iz RS-a. Međutim, najavljeno je da tzv. Bebolucija nije završena kao i da će ovaj propust poslužiti samo kao lekcija u spoznajnom procesu za ubuduće aktivnosti.

Jasno je da je ovaj samorazumljivi dehumanizovani birokratizam u BiH uzeo maha, i da sve što ga hrani usljed sveopšte krize i ekonomske propasti jeste nacionalistički narativ međuentitetskih političara koji samo porađa latentni i/ili (klero)fašizam. Stvaranje i održavanje napete atmosfere retrogradnom politikom među ljudima traumatizovanim prethodnim ratom kreiralo je idealnu situaciju za nevidljivu ruku koja poznaje samo svoj korumpirani džep. Potrebno je izvršiti asertivnu konfrontaciju lišenu bilo kakvog straha da bi se jasno vidjelo gdje smo i kakav je sveopšti consensus gentium, jer sve do tad nadležni organi će sami sebi biti svrha, a građanstvo determinisano nacionalističko-dogmatističkim diskursom tek njihov puki instrument u oblaku socijalne neosviještenosti.

Đulija Aćimović